Document ID: 31993R1541

NEUVOSTON ASETUS (ETY) N:o 1541/93,
annettu 14 päivänä kesäkuuta 1993,
asetuksen (ETY) N:o 1765/92 7 artiklassa tarkoitetun vuoroviljelyyn perustumattoman pellonpoiston tasosta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(1) ja erityisesti sen 7 artiklan 1 kohdan,
sekä katsoo, että
asetuksen (ETY) N:o 1765/92 7 artiklan 1 kohdan toisen alakohdan mukaisesti vuoroviljelyyn perustumattomalle pellonpoistolle voidaan sallia suurempi pellonpoistoprosentti kuin vuoroviljelyyn perustuvalle pellonpoistolle; kyseisellä prosenttiosuudella on varmistettava, että tuotanto vähenee vuoroviljelyyn perustuvaa kesannointia vastaavalla tavalla; näiden kahden pellonpoistotavan suhteellista tehokkuutta tuotannon rajoittamisen kannalta koskeva tieteellinen tutkimus osoittaa, että viiden prosenttiyksikön suuruinen ero suhteessa vuoroviljelyyn perustuvaan pellonpoiston mahdollistaisi yhteisön tasolla asetetun tavoitteen saavuttamisen,
yhteisössä on alueita, jotka olisi nimettävä alttiiksi nitraattien aiheuttamalle vesien pilaantumiselle; vesien suojelemisen kyseisillä alueilla tai jopa jonkin jäsenvaltion koko alueella on sisällettävä vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annettua neuvoston direktiiviä 91/676/ETY(2) sovellettaessa pakollinen järjestelmä lannoitteiden käytön rajoittamiseksi; tämä järjestelmä voi tietyin edellytyksin johtaa lannoitteiden käytön huomattavaan vähenemiseen tavanomaiseen käytäntöön verrattuna ja antaa siten lisätakeita tuotannon rajoittamisesta; kannustaminen vuoroviljelyyn perustumattoman pellonpoiston harjoittamiseen kyseisillä alueilla voi samanaikaisesti helpottaa mainitussa direktiivissä esitettyjen tavoitteiden saavuttamista; tämän vuoksi kyseisille alueille olisi vahvistettava kolmen prosenttiyksikön suuruinen ero suhteessa vuoroviljelyyn perustuvaan pellonpoistoon,
tutkimukseen osallistuneet laitokset ovat lähteneet erilaisista olettamuksista vuoroviljelyn vaikutuksesta tuottoon; vuoden kestäneen tutkimuksen perusteella tästä tärkeästä kysymyksestä ei voida tehdä lopullista päätelmää; tämän vuoksi on tarpeen suunnitella perusteellisempaa tutkimusta parhaissa mahdollisissa olosuhteissa; uusi tutkimus olisi tehtävä riittävän suurella alalla tämän kuitenkaan vaarantamatta tuotannon rajoittamisen tavoitetta; tällaisen tutkimuksen suorittamiseen tarvittaisiin kaksi vuotta; eräässä jäsenvaltiossa vallitsee äärimmäinen tilanne sekä tuotannosta poistetun maan laajuuden että vuoroviljelyyn perustuvan pellonpoiston ja vuoroviljelyyn perustumattoman pellonpoiston välisen selvän tehokkuuseron suhteen, ja tämän vuoksi kyseinen koe olisi tehtävä kyseisessä jäsenvaltiossa; vuoroviljelyyn perustumattoman pellonpoiston laajan harjoittamisen varmistamiseksi ja tutkimukseen tarvittavien olosuhteiden luomiseksi lisäosuuden olisi oltava pienempi kuin viisi prosenttiyksikköä; tämän vuoksi mainittu lisäosuus olisi vahvistettava kolmeksi prosenttiyksiköksi kaikissa jäsenvaltioissa, joissa viimeisten käytettävissä olevien arvioiden mukaan kesannoitava ala ensimmäisen vuoden aikana on enemmän kuin 13 prosenttia perusalasta; tarkimmat käytettävissä olevat arviot ovat vuoden 1994 alustavassa talousarvioesityksessä, ja
tämän asetuksen säännökset eivät rajoita jäsenvaltioille direktiivistä 91/676/ETY aiheutuvia velvollisuuksia,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 1765/92 7 artiklan 1 kohdan toisessa alakohdassa tarkoitettu vuoroviljelyyn perustumattoman pellonpoiston prosenttiosuus vahvistetaan samassa artiklassa tarkoitetun vuoroviljelyyn perustuvan pellonpoiston prosenttiosuuden tasolle korotettuna viidellä prosenttiyksiköllä.
2. Kuitenkin ainoastaan kolmella prosenttiyksiköllä korotettu prosenttiosuus sallitaan:
- direktiivissä 91/676/ETY tarkoitetuilla alttiilla alueilla tai jäsenvaltion, joka haluaa soveltaa mainitussa direktiivissä säädettyjä toimintaohjelmia, koko alueella,jos siellä toteutetaan lannoitteiden käytön merkittävä vähentäminen ja jos komissio vähentämisen sellaiseksi hyväksyy,
- markkinointivuosiksi 1994/1995 ja 1995/1996 kesannoitavien maiden osalta kaikissa jäsenvaltioissa, joissa vuoden 1994 alustavassa talousarvioesityksessä olevien arvioiden mukaan kesannoitava ala järjestelmän ensimmäisen vuoden aikana on enemmän kuin 13 prosenttia asetuksessa (ETY) N:o 845/93(3) vahvistetusta perusalasta.
2 artikla
1. Markkinointivuoden 1995/1996 päätyttyä komissio laatii kertomuksen 1 artiklan 2 kohdan ensimmäisen luetelmakohdan soveltamisen vaikutuksesta tuotantoon ja antaa tarvittaessa sitä koskevat aiheelliset ehdotukset.
2. Edellä 1 artiklan 2 kohdan toisessa luetelmakohdassa tarkoitettuna ajanjaksona komissio suorittaa tutkimuksen vuoroviljelyn vaikutuksista tuottoon kyseisissä jäsenvaltioissa. Jos tutkimuksesta ilmenee, että vuoroviljelyyn perustumattomalle pellonpoistolle vahvistettu kolmen prosenttiyksikön korotus ei anna tuotannon rajoittamisen suhteen samoja takeita kuin vuoroviljelyyn perustuvaan pellonpoistoon sovellettava prosenttiosuus, kyseisissä jäsenvaltioissa vuoroviljelyyn perustumattomaan pellonpoistoon sovellettavaa prosenttiosuutta korotetaan markkinointivuodesta 1996/1997 alkaen kyseisen tutkimuksen tulosten perusteella 1 artiklan 1 kohdassa tarkoitetun korkeimman prosenttiosuuden rajoissa.
3 artikla
Yksityiskohtaiset säännöt tämän asetuksen soveltamisesta ja erityisesti määritelmä 1 artiklan 2 kohdassa tarkoitetusta käsitteestä "merkittävä vähentäminen" sekä 1 artiklan 2 kohdan toisessa luetelmakohdassa tarkoitetuissa jäsenvaltioissa markkinointivuodesta 1996/1997 alkaen vuoroviljelyyn perustumattomaan pellonpoistoon sovellettava prosenttiosuus annetaan asetuksen (ETY) N:o 1765/92 12 artiklassa tarkoitettua menettelyä noudattaen.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 14 päivänä kesäkuuta 1993.

Labels: 20
19
6